### NN 61/2017 (28.6.2017.), Odluka o porezima Grada Zlatara

Grad Zlatar

1422

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 27. Statuta Grada Zlatara (»Službeni glasnik Krapinsko-zagorske županije« 36A/13) Gradsko vijeće Grada Zlatara na svojoj 2. sjednici, održanoj 13. lipnja 2017. godine donosi

ODLUKU

O POREZIMA GRADA ZLATARA

I. OPĆA ODREDBA

Članak 1.

Odlukom o porezima Grada Zlatara (dalje: Odluka) utvrđuju se porezi koji pripadaju Gradu Zlataru (dalje: Grad), porezni obveznici, porezne osnovice, stope i visine poreza, te način utvrđivanja i plaćanja poreza.

Porezi Grada su prihod Proračuna Grada Zlatara.

II. VRSTE POREZA

Članak 2.

Grad uvodi sljedeće poreze:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina

5. porez na nekretnine.

1. Prirez porezu na dohodak

Članak 3.

Prirez porezu na dohodak plaćaju na osnovicu koju čini porez na dohodak utvrđen sukladno Zakonu o porezu na dohodak i Pravilniku o porezu na dohodak obveznici poreza na dohodak koji imaju prebivalište ili uobičajeno boravište na području Grada po stopi od 10%.

2. Porez na potrošnju

Članak 4.

Porez na potrošnju plaća se po stopi od 3% na osnovicu koju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 5.

Nadležno porezno tijelo za utvrđivanje i naplatu poreza na potrošnju je Jedinstveni upravni odjel Grada Zlatara.

Članak 6.

Utvrđenu obvezu poreza na potrošnju za obračunsko razdoblje od prvog do posljednjeg dana u mjesecu porezni obveznik iskazuje na obrascu PP-MI-PO, koji se nalazi u prilogu Zakona o lokalnim porezima i njegov je sastavni dio, i predaje ga do 20. u mjesecu za prethodni mjesec u Grad Zlatar, Jedinstveni upravni odjel, Odsjek za financije i proračun, pojedinačno za svaki poslovni prostor.

Utvrđenu obvezu poreza na potrošnju porezni obveznik dužan je platiti do posljednjeg dana u mjesecu za prethodni mjesec.

3. Porez na kuće za odmor

Članak 7.

Porez na kuće za odmor plaća se u iznosu od 10,50 kn/m² korisne površine kuće za odmor.

Članak 8.

Nadležno porezno tijelo za utvrđivanje i naplatu poreza na kuće za odmor je Jedinstveni upravni odjel Grada Zlatara.

4. Porez na korištenje javnih površina

Članak 9.

Porez na korištenje javnih površina plaćaju sve pravne i fizičke osobe kojima je nadležno gradsko tijelo odobrilo privremeno korištenje javne površine, pravne i fizičke osobe koje koriste javnu površinu na temelju drugih odobrenja ili ugovora kao i pravne i fizičke osobe za koje se utvrdi da su koristile javnu površinu bez odobrenja.

Članak 10.

Javnom površinom u smislu članka 9. ove Odluke smatraju se sve površine u vlasništvu Grada Zlatara odnosno površine kojima upravlja Grad Zlatar i sve površine na kojima je Grad Zlatar nadležan za davanje odobrenja za obavljanje djelatnosti ili koje se koriste bez dobivenog odobrenja.

Članak 11.

Porez na korištenje javnih površina određuje se u kunama po metru kvadratnome ili po komadu, dnevno ili mjesečno ili godišnje, a ako se određuje po metru kvadratnome, najmanja površina za obračun iznosi 1 m².

Članak 12.

Visina poreza na korištenje javnih površina:

a) DNEVNE TARIFE

1. za prodaju na štandovima 20,00 kn/m²

2. za prodaju poljoprivrednih proizvoda iz kamiona, traktorskih ili auto-prikolica 100,00 kn

3. za prodaju sladoleda, kokica, pečenih kestena i kukuruza i peciva kolicima 60,00 kn

4. za prodaju pekarskih proizvoda iz prijevoznog sredstva 40,00 kn

5. za uskladištenje materijala i roba ispred zgrada 5,00 kn/m²

6. za uskladištenje materijala i roba na ostalim slobodnim površinama 1,00 kn/m²

7. za ostale namjene 5,00 kn/m²

b) MJESEČNE TARIFE

1. za prodaju na štandovima 300,00 kn/m²

2. za prodaju poljoprivrednih proizvoda iz kamiona, traktorskih ili auto-prikolica 1.500,00 kn

3. za prodaju sladoleda, kokica, pečenih kestena i kukuruza i peciva kolicima 900,00 kn

4. za prodaju pekarskih proizvoda iz prijevoznog sredstva 500,00 kn

5. za postavljanje kioska (prodaja štampe, lutrije i sl.) 50,00 kn/m²

6. za prodaju putem automata 400,00 kn

7. za postavljene terase ispred ugostiteljskih objekata (restorani) 15,00 kn/m²

8. za postavljene terase ispred ugostiteljskih objekata (ostali ugostiteljski objekti) 20,00 kn/m²

9. za ostale namjene 10,00 kn/m²

c) GODIŠNJE TARIFE

1. za prodaju na štandovima 1.500,00 kn/m²

2. za prodaju poljoprivrednih proizvoda iz kamiona, traktorskih ili auto-prikolica 8.000,00 kn

3. za prodaju sladoleda, kokica, pečenih kestena i kukuruza i peciva kolicima 4.000,00 kn

4. za prodaju pekarskih proizvoda iz prijevoznog sredstva 2.000,00 kn

5. za postavljanje kioska (štampa, lutrija i sl.) 480,00 kn/m²

6. za prodaju putem automata 3.000,00 kn

7. za postavljene terase ispred ugostiteljskih objekata (restorani) 100,00 kn/m²

8. za postavljene terase ispred ugostiteljskih objekata (ostali ugostiteljski objekti) 150,00 kn/m²

9. za postavljanje putokaza i reklama osim prometne i turističke signalizacije 200,00 kn/m²

10. za ostale namjene 100,00 kn/m².

Članak 13.

Visina poreza za korištenje površina koje imaju pristup s javno-
 -prometne površine, na kojima je Grad Zlatar nadležan za davanje odobrenja za obavljanje trgovine na malo izvan prodavaonica, iznosi 10% od visine poreza na korištenje javnih površina.

Članak 14.

Visina poreza na korištenje javnih površina u naselju Belec se umanjuje za 40%.

Članak 15.

Visina poreza na korištenje javnih površina se umanjuje za 60% u svim naseljima Grada Zlatara osim naselja Zlatar i naselja Belec.

Članak 16.

Od plaćanja poreza na korištenje javne površine oslobođene su neprofitne udruge, obrazovne ustanove, sportski klubovi, ustanove, kada javnu površinu koriste za potrebe djelatnosti za koje su osnovane.

Za privremeno korištenje javno-prometnih površina i površina koje imaju pristup s javno-prometnih površina u svrhu humanitarnih i odgojno-obrazovnih akcija te prigodnih prodaja kojima je pokrovitelj Grad Zlatar kao i za korištenje radi organizacije manifestacija i drugih događanja od interesa za Grad Zlatar nema obveze plaćanja poreza na korištenje javnih površina, prema odluci gradonačelnika.

Porez na korištenje javne površine ne plaća se za korištenje javne površine za koju se plaća zakupnina ili druga naknada Gradu Zlataru na temelju posebnog ugovora.

Članak 17.

Pravo korištenje javne površine, namjenu, rok i uvjete korištenja javne površine utvrđuje se davanjem odobrenja gradonačelnika o korištenju javne površine, odnosno davanjem odobrenja Gradskog vijeća za prodaju robe na štandovima i klupama izvan tržnica na malo, prodaju putem kioska, prodaju putem automata i prigodnu prodaju na površinama koje imaju pristup s javno-prometne površine, prije početka korištenja površine.

Odobrenje iz prethodnog stavka će se izdati samo ako podnositelj zahtjeva nema nepodmirenih dospjelih obveza prema Gradu Zlataru s bilo koje osnove.

Članak 18.

Ako dva ili više podnositelja zahtjeva za korištenje javne površine podnesu zahtjev za korištenje javne površine koji se odnosi na istu površinu, odnosno ako ima dva ili više zainteresiranih za korištenje iste javne površine, nadležni upravni odjel Grada provest će usmenu javnu dražbu nakon koje će izabrati ponuditelja koji je ponudio najviši iznos poreza.

Početni iznos poreza za usmenu dražbu utvrdit će se primjenom članaka 12. do 15. ove Odluke.

Članak 19.

Nadležno porezno tijelo za utvrđivanje i naplatu poreza na korištenje javnih površina je Jedinstveni upravni odjel Grada Zlatara.

Na temelju odobrenja gradonačelnika ili Gradskog vijeća iz članka 17. Odluke Jedinstveni upravni odjel razrezuje porez na javne površine izdavanjem rješenja.

U slučaju neovlaštenog korištenja javne površine porez se razrezuje naknadno bez Odobrenja o zakupu javne površine po službenoj dužnosti.

Članak 20.

Za korištenje javnih površina u razdoblju kraćem od mjesec dana porez na korištenje javnih površina plaća se odjednom, prije početka korištenja javne površine.

Za korištenje javnih površina u razdoblju dužem od mjesec dana porez na korištenje javnih površina plaća se:

– u roku od 15 dana od dana dostave rješenja o razrezu poreza za iznose manje od 10.000,00 kuna i

– u jednaka 2 mjesečna obroka za iznose poreza jednake ili više od 10.000,00 kuna s time da prvi obrok dospijeva 15 dana od dana dostave rješenja, a drugi dospijeva 30 dana od dospijeća prvog obroka.

Članak 21.

Nadležno porezno tijelo za utvrđivanje i naplatu poreza na korištenje javnih površina je Jedinstveni upravni odjel Grada Zlatara.

5. Porez na nekretnine

Članak 22.

Porez na nekretnine propisat će se posebnom odlukom Gradskog vijeća Grada Zlatara sukladno odredbama Zakona o lokalnim porezima (»Narodne novine« broj 115/16).

III. ZAVRŠNE ODREDBE

Članak 23.

Članak 2. stavka 1. točka 3. članak 7. i članak 8. Odluke prestaju važiti 1. siječnja 2018. godine.

Članak 24.

Stupanjem na snagu Odluke prestaje važiti:

– Odluka o gradskim porezima (»Službeni glasnik Krapinsko-
 -zagorske županije« br. 17/01, 28/09 i 11/14),

– Odluka o prirezu porezu na dohodak (»Službeni glasnik Krapinsko-zagorske županije« br. 28/09),

– Odluka o porezu na korištenje javnih površina na području Grada Zlatara (»Službeni glasnik Krapinsko-zagorske županije« 24/15).

Članak 25.

Odluka će se objaviti u »Narodnim novinama« i »Službenom glasniku Krapinsko-zagorske županije«, a stupa na snagu osmoga dana od dana objave u »Službenom glasniku Krapinsko-zagorske županije«, osim odredbi o prirezu porezu na dohodak koji stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Klasa: 410-01/17-01/02
 Urbroj: 2211/01-01-17-2
 Zlatar, 13. lipnja 2017.

GRADSKO VIJEĆE GRADA ZLATARA

Predsjednik
 Krunoslav Klancir, dipl. ing. agr., v. r.